CELEX: 32017D2318
Language: sl
Date: 2017-12-13 00:00:00
Title: Izvedbeni sklep Komisije (EU) 2017/2318 z dne 13. decembra 2017 o enakovrednosti pravnega in nadzornega okvira, ki se uporablja za finančne trge v Avstraliji, v skladu z Direktivo 2014/65/EU Evropskega parlamenta in Sveta (Besedilo velja za EGP. )

14.12.2017   
            
            
               SL
            
            
               Uradni list Evropske unije
            
            
               L 331/81
            
         IZVEDBENI SKLEP KOMISIJE (EU) 2017/2318
   z dne 13. decembra 2017
   o enakovrednosti pravnega in nadzornega okvira, ki se uporablja za finančne trge v Avstraliji, v skladu z Direktivo 2014/65/EU Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) in zlasti člena 25(4)(a) navedene direktive,
   ob upoštevanju naslednjega:
   
               (1)
            
            
               Člen 23(1) Uredbe (EU) št. 600/2014 Evropskega parlamenta in Sveta (2) od investicijskih podjetij zahteva, naj zagotovijo, da z delnicami, uvrščenimi v trgovanje na reguliranem trgu ali s katerimi se trguje na mestu trgovanja, trgujejo na reguliranem trgu, v večstranskem sistemu trgovanja (MTF), prek sistematičnega internalizatorja ali na mestih trgovanja v tretjih državah, ki jih je Komisija v skladu s členom 25(4)(a) Direktive 2014/65/EU ocenila kot enakovredne.
            
         
               (2)
            
            
               Člen 23(1) Uredbe (EU) št. 600/2014 določa le obveznost trgovanja glede delnic. Obveznost trgovanja ne zajema drugih lastniških instrumentov, kot so potrdila o lastništvu, investicijski skladi, ki kotirajo na borzi (ETF), certifikati in drugi podobni finančni instrumenti.
            
         
               (3)
            
            
               Namen postopka priznavanja enakovrednosti mest trgovanja, ki imajo sedež v tretjih državah, iz člena 25(4)(a) Direktive 2014/65/EU je investicijskim podjetjem omogočiti, da na mestih trgovanja v tretjih državah, ki so priznana kot enakovredna, sklepajo posle z delnicami, za katere velja obveznost trgovanja v Uniji. Komisija bi morala oceniti, ali pravni in nadzorni okvir tretje države zagotavlja, da mesto trgovanja, ki ima dovoljenje v tej tretji državi, izpolnjuje pravno zavezujoče zahteve, ki so enakovredne zahtevam iz Uredbe (EU) št. 596/2014 Evropskega parlamenta in Sveta (3), naslova III Direktive 2014/65/EU, naslova II Uredbe (EU) št. 600/2014 in Direktive 2004/109/ES Evropskega parlamenta in Sveta (4) ter so v tej državi podvržene učinkovitemu nadzoru in izvrševanju. To bi bilo treba razlagati ob upoštevanju ciljev navedenega akta, zlasti njegovega prispevka k vzpostavitvi in delovanju notranjega trga, celovitosti trga, zaščiti vlagateljev in nazadnje, vendar nič manj pomembno, k finančni stabilnosti.
            
         
               (4)
            
            
               V skladu s četrtim pododstavkom člena 25(4)(a) Direktive 2014/65/EU se lahko pravni in nadzorni okvir tretje države obravnava kot enakovreden, kadar izpolnjuje vsaj pogoje, v skladu s katerimi (a) morajo imeti trgi dovoljenje in so podvrženi učinkovitemu in stalnemu nadzoru ter ukrepanju, (b) imajo trgi jasna in pregledna pravila glede sprejema vrednostnih papirjev v trgovanje, tako da se lahko s temi vrednostnimi papirji trguje na pošten, pravilen in učinkovit način in so prosto prenosljivi, (c) se od izdajateljev vrednostnih papirjev redno in nenehno zahtevajo informacije, s čimer se zagotavlja visoka raven varstva vlagateljev, ter (d) se preglednost in poštenost trga zagotavljata s preprečevanjem zlorabe trga v obliki trgovanja z notranjimi informacijami in tržne manipulacije.
            
         
               (5)
            
            
               Namen tega ocenjevanja enakovrednosti je med drugim presoditi, ali so pravno zavezujoče zahteve, ki se v Avstraliji uporabljajo za finančne trge, ki so bili tam vzpostavljeni in so pridobili dovoljenje kot borze vrednostnih papirjev ter so pod nadzorom avstralske komisije za vrednostne papirje in naložbe (Australian Securities and Investments Commission, v nadaljnjem besedilu: komisija ASIC), enakovredne zahtevam iz Uredbe (EU) št. 596/2014, naslova III Direktive 2014/65/EU, naslova II Uredbe (EU) št. 600/2014 in Direktive 2004/109/ES ter ali so v tej tretji državi podvržene učinkovitemu nadzoru in izvrševanju.
            
         
               (6)
            
            
               V zakonu o gospodarskih družbah iz leta 2001 (v nadaljnjem besedilu: zakon o gospodarskih družbah) je finančni trg opredeljen kot sistem, prek katerega se redno dajejo ali sprejemajo ponudbe za pridobitev ali prodajo finančnih produktov. Finančni trg mora večstranski sistem upravljati v skladu z nediskrecijskimi pravili. V zvezi s tem, kako izvršuje posle, nima diskrecijske pravice ter ne sme poslovati za svoj račun ali trgovati s hkratnim nakupom in prodajo. Poleg tega mora finančni trg članom zagotavljati nepristranski dostop do svojih trgov in storitev. Merila za dostop morajo biti nepristranska in pregledna ter se morajo uporabljati nediskriminatorno. Pravila o delovanju finančnega trga morajo zato imeti razumne in nediskriminatorne standarde za dostop ter zahteve glede primernosti. Komisija ASIC pregleda ta pravila.
            
         
               (7)
            
            
               Da bi se določilo, da so pravne in nadzorne ureditve tretje države glede borz, ki so v njih pridobile dovoljenje, enakovredne tistim iz Direktive 2014/65/EU, morajo biti izpolnjeni štirje pogoji iz četrtega pododstavka člena 25(4)(a) Direktive 2014/65/EU.
            
         
               (8)
            
            
               V skladu s prvim pogojem morajo imeti mesta trgovanja v tretjih državah dovoljenje ter biti podvržena učinkovitemu in stalnemu nadzoru ter ukrepanju.
            
         
               (9)
            
            
               Subjekt mora za upravljanje finančnega trga imeti avstralsko dovoljenje za upravljanje trga (Australian Market Licence, v nadaljnjem besedilu: AML). Za podelitev AML je v skladu z zakonom o gospodarskih družbah pristojen minister. V skladu s členom 795A zakona o gospodarskih družbah je treba vlogo za AML vložiti pri komisiji ASIC, ki ministru poda mnenje glede te vloge. Dovoljenje se izda le, če minister med drugim šteje, da ima vložnik ustrezne ureditve za izpolnjevanje veljavnih zahtev ter lahko ustrezno nadzoruje trg, spremlja ravnanje udeležencev in zagotavlja skladnost s pravili o delovanju trga (člen 795B zakona o gospodarskih družbah). Ko finančni trgi pridobijo dovoljenje, morajo stalno izpolnjevati pogoje iz dovoljenja in imeti ustrezne ureditve za upravljanje trgov, vključno z ureditvami za spremljanje in zagotavljanje skladnosti s pravili o delovanju trga (člen 792A zakona o gospodarskih družbah).
            
         
               (10)
            
            
               Komisija ASIC je javni organ, ustanovljen v skladu z zakonom o avstralski agenciji za vrednostne papirje in naložbe iz leta 2001 (v nadaljnjem besedilu: zakon o ASIC), ter je pristojna za upravljanje in zagotavljanje spoštovanja zakonodaje v zvezi z avstralskimi finančnimi trgi. Med nadzorna in izvršilna pooblastila komisije ASIC spadajo preiskovanje domnevnih kršitev zakonodaje, izdajanje obvestil o kršitvah ter uveljavljanje civilnih kazni prek sodišč. Komisija ASIC lahko začne kazenski pregon zaradi obveznosti po zakonu o gospodarskih družbah, ki so izvršljive kot kaznive kršitve. Poleg tega lahko izvaja tudi inšpekcije na finančnih trgih brez predhodnega obvestila. To vključuje pristojnost za pregledovanje registrov, evidenc in dokumentov. Poleg tega lahko minister za finančne storitve upravljavcu finančnega trga izda pisna navodila, naj sprejme določene ukrepe za zagotovitev skladnosti z zahtevami, ki jih mora izpolnjevati kot imetnik dovoljenja za upravljanje finančnega trga, če meni, da se te zahteve ne izpolnjujejo (člen 794A zakona o gospodarskih družbah). Če finančni trg ne izpolni tega navodila, lahko komisija ASIC pri sodišču vloži predlog za izdajo odločbe, s katero zahteva izpolnitev navodila (člen 794A zakona o gospodarskih družbah). Komisija ASIC ima tudi pooblastilo, da subjektu izda navodilo (to vključuje upravljavce trga in udeležence na trgih z dovoljenjem), če meni, da je to potrebno ali v javnem interesu, da se zaščiti osebe, ki trgujejo s finančnim produktom ali razredi finančnih produktov (člen 798J zakona o gospodarskih družbah). Poleg tega lahko za potrebe izvrševanja svojih regulativnih in preiskovalnih ukrepov zahteva sodne odločbe in zadeve predloži sodišču za začetek sodnega postopka. Pri sodišču lahko vloži predlog za izdajo sodne odločbe, s katero zahteva skladnost z ukrepi, ki jih je sprejela na podlagi svojih regulativnih in preiskovalnih pristojnosti (člen 70 zakona o ASIC). Če subjekt ne izpolni navodila, izdanega v skladu z zakonom o gospodarskih družbah, lahko komisija ASIC pri sodišču vloži predlog za izdajo sodne odločbe, s katero se zahteva izpolnjevanje tega navodila. Z zakonom o gospodarskih družbah se od finančnih trgov tudi zahteva, da morajo biti zmožni zagotavljati skladnost svojih članov z določbami tega zakona, s pravili in predpisi po tem zakonu ter z lastnimi pravili o delovanju trga (člen 792A navedenega zakona). Borza z dovoljenjem mora prav tako obravnavati morebitne kršitve pravil o delovanju trga ali zakona o gospodarskih družbah, ki jih storijo njeni člani, in o njih poročati komisiji ASIC.
            
         
               (11)
            
            
               Zato je mogoče sklepati, da morajo borze vrednostnih papirjev v Avstraliji pridobiti dovoljenje ter so podvržene učinkovitemu in stalnemu nadzoru in izvrševanju.
            
         
               (12)
            
            
               V skladu z drugim pogojem morajo imeti mesta trgovanja v tretjih državah jasna in pregledna pravila glede sprejema vrednostnih papirjev v trgovanje, tako da se lahko s temi vrednostnimi papirji trguje na pošten, pravilen in učinkovit način in so prosto prenosljivi.
            
         
               (13)
            
            
               Obstajajo vsesplošne obveznosti, v skladu s katerimi mora upravljavec finančnih trgov proučiti, ali se lahko z vrednostnimi papirji, sprejetimi v trgovanje na trgu, ki ga upravlja, trguje na pošten, pravilen in pregleden način. V člen 793A zakona o gospodarskih družbah so vključene pravno zavezujoče zahteve, da je treba imeti pravila o delovanju, ki urejajo sprejem vrednostnih papirjev. V pravilih o delovanju finančnih trgov so določeni pogoji, ki jih je treba izpolniti, da se lahko delnice subjekta, ki kotira na borzi, ponudijo na trgu. Subjekt mora zaprositi za sprejem vrednostih papirjev v trgovanje tam, kjer se bo z njimi trgovalo, ter vložiti prošnjo za ponudbo vseh vrednostnih papirjev v svojem glavnem razredu vrednostnih papirjev na uradnem seznamu finančnega trga in jo dobiti odobreno. Upravljavec trga objavi seznam subjektov, uvrščenih v trgovanje, in ga po koncu vsakega trgovalnega dne posodobi. Komisija ASIC pregleduje, ali imajo finančni trgi ustrezna pravila, sisteme in postopke, da proučijo, ali finančni produkt izpolnjuje merila finančnega trga in zakonska merila glede sprejema v trgovanje na trgu, vključno z zagotavljanjem, da pri trgovanju z vrednostnimi papirji ni neupravičenih omejitev. Vsi vrednostni papirji, s katerimi se trguje na borzah z dovoljenjem, morajo izpolnjevati določena merila glede kotiranja za borzi, ki jih je treba poslati komisiji ASIC v pregled. Vrednostni papirji morajo biti prosto prenosljivi ter izpolnjevati določena merila glede prodaje vrednostnih papirjev javnosti in glede izdajatelja, ki so potrebna za vrednotenje vrednostnega papirja. Na borzi z dovoljenjem ne morejo kotirati vrednostni papirji, za katere informacije o izdanih vrednostnih papirjih in izdajatelju niso javno dostopne. Komisija ASIC in minister lahko za zaščito pravilnega trgovanja z vrednostnimi papirji na borzah z dovoljenjem začasno ustavita trgovanje z določenim finančnim produktom ali razredom finančnih produktov.
            
         
               (14)
            
            
               V skladu s pravno zavezujočo zahtevo iz zakona o gospodarskih družbah po „poštenem, pravilnem in preglednem“ trgovanju morajo finančni trgi javno objaviti informacije o poslih ter nakupnih in prodajnih ponudbah. Poleg tega je za udeleženca določena obveznost, da ne sme skleniti posla, razen če je posel sklenjen tako, da ustreza preglednemu naročilu pred trgovanjem v knjigi naročil. Pri določenih poslih obstajajo izjeme, in sicer pri poslih s svežnji ali poslih po ugodnejši ceni. Če se udeleženec na trgu sklicuje na eno od teh izjem, mora hraniti evidenco, iz katere je razvidno, da je posel izpolnil pogoje izjeme, na katero se sklicuje. Pravila o celovitosti konkurenčnega trga vsebujejo zahtevo, da morajo finančni trgi takoj, stalno in v realnem času objavljati informacije pred trgovanjem, ki jih prejmejo med urami trgovanja, in sicer pod razumnimi poslovnimi pogoji in na nediskriminatoren način. Kar zadeva informacije, prejete po urah trgovanja, mora upravljavec trga informacije pred trgovanjem objaviti najpozneje ob naslednjem nadaljevanju ur trgovanja. V avstralski regulativni okvir so vključene tudi zahteve o tem, da je treba informacije po trgovanju zagotavljati stalno in v realnem času. Finančni trgi morajo informacije po trgovanju brezplačno in z ne več kot 20-minutno zamudo objavljati na javno dostopnem spletišču.
            
         
               (15)
            
            
               Zato je mogoče sklepati, da imajo avstralske borze vrednostnih papirjev jasna in pregledna pravila glede sprejema vrednostnih papirjev v trgovanje, tako da se lahko s temi vrednostnimi papirji trguje na pošten, pravilen in učinkovit način ter so prosto prenosljivi.
            
         
               (16)
            
            
               V skladu s tretjim pogojem je treba od izdajateljev vrednostnih papirjev redno in nenehno zahtevati informacije, s čimer se zagotavlja visoka raven varstva vlagateljev.
            
         
               (17)
            
            
               Avstralski regulativni okvir ima jasne, celovite in posebne zahteve glede razkritja, ki veljajo za letna in vmesna poročila. Izdajatelji, katerih vrednostni papirji so sprejeti v trgovanje na avstralskih borzah vrednostnih papirjev, morajo objavljati letna in medletna (polletna) računovodska poročila (člena 292 in 302 zakona o gospodarskih družbah). Poročila morajo upoštevati računovodske standarde (člena 296 in 304 zakona o gospodarskih družbah) ter biti resničen in pošten prikaz finančnega položaja in uspešnosti subjekta (člena 297 in 305 zakona o gospodarskih družbah). Poleg tega je treba letna računovodska poročila revidirati in pridobiti poročilo revizorja (člen 301 zakona o gospodarskih družbah). Komisija ASIC vzdržuje evidenco informacij o družbi, vključno s prospektom in letnimi računovodski izkazi družbe. Če se informacije o izdajateljih vrednostnih papirjev celovito in pravočasno razkrivajo, lahko vlagatelji ocenijo učinkovitost poslovanja izdajateljev, z rednim dotokom informacij pa se jim zagotavlja ustrezna preglednost.
            
         
               (18)
            
            
               Zato je mogoče sklepati, da se od izdajateljev, katerih vrednostni papirji so sprejeti v trgovanje na borzah v Avstraliji, ki jim je dovoljene izdala komisija ASIC, redno in nenehno zahtevajo informacije, s čimer se zagotavlja visoka raven varstva vlagateljev.
            
         
               (19)
            
            
               V skladu s četrtim pogojem mora pravni in nadzorni okvir tretje države zagotavljati preglednost in celovitost trga s preprečevanjem zlorabe trga v obliki trgovanja z notranjimi informacijami in tržne manipulacije.
            
         
               (20)
            
            
               V avstralskih zakonih o vrednostnih papirjih je določen celovit regulativni in nadzorni okvir, da se zagotovi celovitost trga, borzam z dovoljenjem prepove goljufivo ali zavajajoče ravnanje in razširjanje lažnih ali zavajajočih informacij glede vrednostnih papirjev ali izdajateljev ter preprečita trgovanje z notranjimi informacijami in tržna manipulacija. Določbe o zlorabi trga so določene v delu 7.10 zakona o gospodarskih družbah. Nekatere prepovedi so navedene tudi v pravilih o celovitosti trga, ki so bila ustvarjena na podlagi pod člena 798G(1) zakona o gospodarskih družbah ter se uporabljajo za regulirane finančne trge in udeležence na trgu na teh trgih. V skladu s členoma 1041E in 1041F zakona o gospodarskih družbah je prepovedano navajanje lažnih ali zavajajočih podatkov o finančnih produktih ali napeljevanje drugih k poslovanju s finančnimi produkti z uporabo lažnih ali zavajajočih informacij ter nepošteno ravnanje v zvezi s finančnim produktom in/ali v vlogi pridobitelja dovoljenja za finančne storitve (člena 1041G in 1041H). Oddelek 2 dela 7.10 zakona o gospodarskih družbah vsebuje več prepovedi glede tržne manipulacije. Oddelek 3 dela 7.10 zakona o gospodarskih družbah izrecno prepoveduje trgovanje z notranjimi informacijami. Komisija ASIC zagotavlja spoštovanje teh pravil z uporabo svojih širokih pooblastil za preiskovanje sumljivih dejavnosti na trgu in kazenski pregon zadev, za katere se šteje, da kršijo ta pravila.
            
         
               (21)
            
            
               Zato je mogoče sklepati, da pravni in nadzorni okvir Avstralije zagotavlja preglednost in celovitost trga s preprečevanjem zlorabe trga v obliki trgovanja z notranjimi informacijami in tržne manipulacije.
            
         
               (22)
            
            
               Nadalje je zato mogoče sklepati, da je pravni in nadzorni okvir, ki ureja finančne trge in se pod nadzorom komisije ASIC upravlja v Avstraliji, skladen s štirimi pogoji za pravne in nadzorne ureditve ter bi ga bilo torej treba obravnavati tako, kot da zagotavlja sistem, enakovreden zahtevam za mesta trgovanja iz Direktive 2014/65/EU, Uredbe (EU) št. 600/2014, Uredbe (EU) št. 596/2014 in Direktive 2004/109/ES.
            
         
               (23)
            
            
               Ker se s številnimi delnicami, izdanimi in uvrščenimi v trgovanje v Avstraliji, trguje tudi na mestih trgovanja v EU, je ta sklep potreben za zagotovitev, da vsa investicijska podjetja, za katera velja obveznost trgovanja iz člena 23(1) Uredbe (EU) št. 600/2014, ohranijo zmožnost trgovanja z delnicami, uvrščenimi v trgovanje na avstralskih borzah. Ker so na avstralskih borzah na voljo alternativni bazeni likvidnosti teh delnic, je treba priznati ravni in nadzorni okvir Avstralije, zlasti da bi lahko investicijska podjetja izpolnila obveznost najboljšega izvrševanja naročil, ki jo imajo do svojih strank.
            
         
               (24)
            
            
               Ta sklep temelji na podatkih, iz katerih je razvidno, da je celotno trgovanje v EU z več delnicami, uvrščenimi na avstralske borze, tako pogosto, da podjetja, za katere se uporablja direktiva o trgu finančnih instrumentov, ne bi mogla uporabljati izjeme iz člena 23(1)(a) Uredbe (EU) št. 600/2014. To pomeni, da bi obveznost trgovanja iz člena 23(1) Uredbe (EU) št. 600/2014 veljala za številne delnice, uvrščene v trgovanje v Avstraliji.
            
         
               (25)
            
            
               Sklep bo dopolnjen z dogovori o sodelovanju, da se zagotovita učinkovita izmenjava informacij in usklajevanje nadzornih dejavnosti med pristojnimi nacionalnimi organi in komisijo ASIC.
            
         
               (26)
            
            
               Ta sklep temelji na pravno zavezujočih zahtevah, ki se v zvezi s finančnimi trgi uporabljajo v Avstraliji ob sprejetju tega sklepa. Komisija bi morala še naprej redno spremljati razvoj pravnih in nadzornih ureditev za regulirane trge, učinkovitost nadzornega sodelovanja v zvezi s spremljanjem in izvrševanjem ter izpolnjevanje pogojev, na podlagi katerih je sprejet ta sklep.
            
         
               (27)
            
            
               Komisija bi morala izvajati redne preglede pravnih in nadzornih ureditev, ki se uporabljajo za finančne trge v Avstraliji. To ne posega v njeno možnost, da kadar koli izvede poseben pregled, če mora zaradi razvoja dogodkov ponovno oceniti, ali še obstaja enakovrednost, ugotovljena s tem sklepom. Morebitna ponovna ocena bi lahko privedla do razveljavitve tega sklepa.
            
         
               (28)
            
            
               Ta sklep mora začeti veljati dan po objavi v Uradnem listu Evropske unije, saj se Uredba (EU) št. 600/2014 in Direktiva 2014/65/EU uporabljata od 3. januarja 2018.
            
         
               (29)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Za namene člena 23(1) Uredbe (EU) št. 600/2014 se šteje, da je pravni in nadzorni okvir, ki se uporablja za finančne trge v Avstraliji, ki so v tej državi pridobili dovoljenje in so navedeni v Prilogi k temu sklepu, enakovreden zahtevam iz Direktive 2014/65/EU, Uredbe (EU) št. 600/2014, Uredbe (EU) št. 596/2014 in Direktive 2004/109/ES ter podvržen učinkovitemu nadzoru in izvrševanju.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 13. decembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 173, 12.6.2014, str. 349.
   
      (2)  Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
   
      (3)  Uredba (EU) št. 596/2014 Evropskega parlamenta in Sveta z dne 16. aprila 2014 o zlorabi trga (uredba o zlorabi trga) ter razveljavitvi Direktive 2003/6/ES Evropskega parlamenta in Sveta ter direktiv Komisije 2003/124/ES, 2003/125/ES in 2004/72/ES (UL L 173, 12.6.2014, str. 1).
   
      (4)  Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (UL L 390, 31.12.2004, str. 38).
   
      PRILOGA
      Finančni trgi:
      
                  (a)
               
               
                  ASX Limited;
               
            
                  (b)
               
               
                  Chi-X Australia Pty Ltd